Chyum Ga Npawt:- (2 Korinhtu 6:14, 16, 17) ; (Luka 4:18-19)
Bai Gram Sharai Jinghkum Nna Shalai Dat Ai
====================================
2 Korinhtu 6:14b- "Ding man ai lam gaw, tara n'hkungga ai lam hte hpa seng a ta....?" Nga ai hte maren anhte gaw dingman ai, tengman ai kaw tsap nga sai ni re majaw Shanhte Myen hpyen asuya ni a matsat shabat re "2008 a Gaw Da Ai Npawt Nhpang Tara" Hpe n'hkan ra ai....Dai tara hpe n'hkan lu ai majaw dai ni du hkra KIO/KIA hte Kachin ni Myen Hpyen Asuya hpe gasat nga ai re...dai gaw Dingman ai, Tengman ai kaw tsap ai lam rai nga ai. Shanhte Myen ni nkam hkam tim, n'ra tim kaning nchye di ai....Nkam hkam jang gasat hkat na lam sha nga ai....Hpa majaw nga yang....anhte gaw dai Tengman ai hte Dingman ai lam kaw tsap nga sai ni re majaw re.... “Hpyen wa hpe tsaw ra u” nga nna Chyum Laika hta matsun da ai rai tim hpyen wa hpe gaw tsaw ra mai ai, rai tim hpyen wa a mara hpe nmai tsaw ra shalawm nga ai, shi a n’hkru n’kaja ai arawn alai hte akyang hpe gaw ninghkap ra nga ai.
Njaw ai hpe njaw ai, N’kaja ai hpe n’kaja ai ngu tsun ra ai, dai gaw hpyen wa hpe tsaw ra ai, htingbu wa hpe tsaw ra ai lam majing rai nga ai. Dai majaw, dai ni KIO/KIA hte Kachin Wunpawng ni yawng gaw hpyen wa a n’kaja ai lam hpe madi madun nga ai re, “Rawt Malan” ngu ai a lit madung “principle” gaw N’kaja ai Up Hkang masa, Rit Kawp Tara hte Htung Lai ni hpe madi madun ai, ninghkap ai lam rai nga ai. Dai majaw Yesu Hkristu gaw anhte a Rawt Malan Ningbaw nan rai nga ai, n’kaja ai lam ma hkra hpe ninghkap gasat ai a Ningbaw gaw Yesu nan rai nga ai. Yesu gaw “Ngai gaw teng man ai sabyi ru rai nga nngai…..ngai hta noi nga mu….” nga ai hte mren “Teng man ai wa” ngu ai Yesu hta noi ai wa gaw teng man ai asi si ra nga ai, dai majaw Rawt Malan bungli galaw ai lam gaw teng man ai asi si ai lam langai rai nga ai, n’kaja ai hpe gasat ai, kaja ai hpe tsaw ra ai, ndai lam gaw teng man ai asi si ai lam rai nga ai. Teng man rap ra ai hte jet ai Munghpawm “Union” hpe tsun shakut, galaw shakut ai hte tatut shang lawm ai lam gaw dai teng man ai asi si ai lam nan rai nga ai law…..
2 Kor 6:14c- "Nhtoi gaw nsin hte kaning rai kanawn lu na a ta....." nga nna ka da nga ai hte maren, anhte Dingman, Tengman ai kaw tsap nga ai ni gaw "Nhtoi" a kashu Kasha Ni" rai nga ga ai....dai majaw "Nhtoi" rai nga ai anhte Kachin Wunpawng ni gaw hpa rai "N'sin" rai nga ai Myen Hpyen Asuya, Myen Amyu ni hte naw kanawn nga na rai ta.....? Nmai kanawn sai.....anhte gaw Nhtoi, shanhte gaw N'sin rai nga ai....shanhte hte anhte hpa seng a ta....? Nsin kata kaw rawng nna nhtoi htoi ra ai gaw teng ai, rai tim, anhte a masa gaw grai shai nga ai, Myen amyu ni kaw shawng nhtoi du sai re, RCM shawng du sai, dai hpang ABC "American Baptist" Mission bai du sai, Myen amyu ni nhkap la ma ai...zingri zingrat di kau ma ai....ndai lam hpe yu jang Myen gaw Nsin a kashu kasaha ajet ni re hpe asan sha mu mada lu nga ai...
2 Kor 6:17- "Dai rai nna, Shanhte a ka-ang na pru nhtawm Kaga Lak Lak rai wa mu...." nga ai hte maren anhte Kachin Wunpawng Amyu Sha ni gaw Nhtoi a kashu kasha ni rai sai hte maren N'sin a kashu kasha ni rai nga ai Myen Amyu sha ni a ka-ang na mung, Myen Mung Dan Munghpawm (Union) kaw na mung kaga Lak Lak Asan rai pru mat ra ai....Dai lam gaw Yesu ra sharawng ai lam rai nga ai......"Nanhte Jinghpaw Wunpawng Amyu ni Htawng hpang de jinghku tam na rai yang Myen amyu ni hte galoi mung Jinghku hkum hku mu" (Dr. Ola Hanson) htet kau da ai hte maren rai nga ai.
Dai majaw dai ni anhte Laknak lang ai, Sinant hpai ai lam gaw Tara ai lam re, Nmu mada ai Tsan Dan wa gaw Mu Mada ai Hkrang Mu Uhpung Uhpawng de gale mat sai re...."Asuya, Tatmadaw" ngu ai Hkrang Mu hku nna galae mat sai re majaw anhte mung Hkrang Mu (Hpysical or Logical) hku nna gasat ra sai.....dai majaw Hkrang mu KIA hpyendap nga ra wa ai re.....Dai majaw KIA Hpyenla galaw ai lam gaw Kara Kasang a amu magam gun hpai ai lam nan rai sai....KIA hpyenla yawng gaw Karai a Magam Gun ni re....San Seng ra ai, chyoi pra ra ai, shawa e jaw da ai ahkang aya ni hpe Tinggyeng nmai shatai kau ai....Hpyen hprawng nmai hprawng ai....sadi dung ra ai...hpyen hprawng hprawng ai gaw (1) Karai Kasang hpe sadi run ai, (2) Amyu sha hte Mungdan hpe sadi Run ai lam re...dai majaw ngang ngang kang kang da-hpran tsap let shakut ra nga ai....
Yesu Mungkan ga de yu hkrat wa ai lam a yaw shada lam madung (5) nga ai hta na lam (2) gaw dai ni anhte rawt malan nga ai amu magam re...(Luka 4:18-19) hta rawng ai lam (5) hta na (2) rai nga ai (1) "Bawng dung ai ni hpe shalawt lu na lam" hte (2) "Zingri Zingrat hkrum ai ni hpe dat dat shangun na lam" rawng nga ai. Dai ni anhte a Mungdan gaw Mungdan ting Bawng dung nga saga ai, Zingri zingrat hkrum nga saga ai, gyit hkang da ai hkrum nga saga ai, 2008 a Gaw Da Ai Tara hte anhte hpe gyit hkang Zingri zingrat rai nga sai, dai majaw ndai zawn bawng dung nga ai Mungdan hte amyu sha ni hpe shalawt ai magam gaw Yesu a Sa Sana magam amu gun hpai ai nan rai nga ai. Karai a hpyendap, Karai a Hpyen ma ni rai nga ga ai.....Hkristu a hkang ai Tara hte n'htan shai ai Ndai mungkan na Tara ma hkra hpe gumlang kau ra nga ga ai (Kolose 2:8), 2008 a Gaw Da Ai Tara hte ndai mungkan a N'kaja ai htung lai tara masa (Principles Of The World) ma hkra hpe ninghkap gasat shamyit kau ra nga ga ai, dai gaw Hkristu a hpyen ma majing ni a bungli nan rai nga ai....
Dai majaw K.I.A hpyenla galaw ai mung Yesu a Sa Sana magam gun hpai ai lam sha rai nga ai, Masha hpe shalawt ai, Dip da ai hpe shalawt ai, Zingri hkrum ai ni hpe dat dat ai, ndai lam ni hta shang lawm ai ni ma hkra gaw Karai Kasang a Magam gun hpai ai ni rai nga ai....Dai majaw n'gun da-ting ga...myit n'den shaja ga....ndai magam bungli nmai hkrat sum ai....Awng nan awng dang ra ai....Hpilipi laika (1:29) hta ka da ai lam hta “Yesu hpe kam sham na chyeju sha nrai, dai Madu a matu nni nhkri hkam na chyeju mung lu la sai” nga nna Kasa Paw Lu tsun nga ai. Dai Madu a matu nni nhkri hkam ai ngu ai gaw hpa rai ta….? Yawhan (14:6) hta Yesu tsun ai gaw, “Ngai gaw Lam re, Teng Man ai hte Asak mung re…” nga ai hte maren dai ni anhte Kachin Wunpawng ni hkrum sha nga ai nni nhkri lam gaw dai “Teng Man Ai” ngu ai Yesu a matu rai nga ai, teng man ai lam a majaw nni nhkri hkrum sha nga ga ai. Dai hte maren, teng man ai lam a majaw hkrum sha ai tsinyam tsindam, nni nhkri ma hkra gaw Yesu a matu hkrum ai tsinyam, nni nhkri lam ni rai nga ai.
Dai hte maren, 1 Korinhtu (15:58) hta ka da ai gaw: anhte gun hpai ai amu ndai ni gaw Kaman lila n’re lam, shabrai nga ai lam, dai majaw da-kring da-lang rai nga na lam, shakut shrang nga na lam ni ka da nga ai. Dai majaw, dai ni annau ni gun hpai nga ai shawa amu (Rawt malan amu) ndai gaw Kaman lila nrai nga ai, Sumsing lamu na shabrai teng sha lu na lam rai nga ai. Dai majaw, ndai rawt malan amu hta shang lawm ai lam, teng man ai lam a majaw zingri zingrat tsinyam hkrum sha ai lam ni gaw Karai Kasang kaw na teng sha shabrai lu la na lam rai nga ai. Dai majaw ndai Shang Lawt Rawt Malan amu hta ngang ngang kang kang, da-kring da-lang tsam mari shakut sharang let naw tsap nga ga ngu saw lajin dat ai law…..
Kade nna yang anhte a Teng Man ai Lam, Ding Man ai lam, Nni Nhkri hkam ai lam ni gaw anhte hpe Shang Lawt ai de teng sha woi wa na re...... "The Truth Shall Set You Free"
"Our Sufferings Become Our Justice And Our Strength"
"Anhte A Sum Machyi Hkrum Ai Lam Gaw Anhte A Tara Ai Lam hte N-gun Tai Wa Sai"
Hkrstu Hta:
Ka: Sara Zatau Hkawng Lum
Laiza
kac_Latn kac_Latn unk kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn plt_Latn